b'\n_START_ARTICLE_\nKazys O\xc5\xbeelis\n_START_PARAGRAPH_\nKazys O\xc5\xbeelis (1886 m. bir\xc5\xbeelio 23 d. Vilk\xc5\xb3 Kampe, \xc5\xa0v\xc4\x97k\xc5\xa1nos vals\xc4\x8dius \xe2\x80\x93 1960 m. kovo 3 d. \xc4\x8cikagoje, JAV.) \xe2\x80\x93 pulkininkas leitenantas, gydytojas, patologas, medicinos moksl\xc5\xb3 daktaras, profesorius.\n_START_SECTION_\nBiografija\n_START_PARAGRAPH_\nMok\xc4\x97si \xc5\xa0v\xc4\x97k\xc5\xa1nos valdi\xc5\xa1koje dviklas\xc4\x97je mokykloje, 1904 m. baig\xc4\x97 Palangos progimnazij\xc4\x85, 1908 m. \xe2\x80\x93 Mintaujos gimnazij\xc4\x85, 1913 m. \xe2\x80\x93 Petrapilio karo medicinos akademij\xc4\x85._NEWLINE_1913\xe2\x80\x931917 m. tarnavo Rusijos kariuomen\xc4\x97s p\xc4\x97stinink\xc5\xb3 pulke, kuris Pirmojo pasaulinio karo metu kariavo fronte, gydytoju. 1918 m. baland\xc5\xbeio m\xc4\x97n. paleistas i\xc5\xa1 kariuomen\xc4\x97s, gr\xc4\xaf\xc5\xbe\xc4\x99s \xc4\xaf t\xc4\x97vi\xc5\xa1k\xc4\x99, \xc5\xa0v\xc4\x97k\xc5\xa1noje suorganizavo 30 lov\xc5\xb3 ligonin\xc4\x99. 1919 m. bir\xc5\xbeelio m\xc4\x97n. pa\xc5\xa1auktas \xc4\xaf Lietuvos kariuomen\xc4\x99, per 2 savaites suorganizavo Kupi\xc5\xa1kyje II lauko ligonin\xc4\x99, rugs\xc4\x97jo m\xc4\x97n. paskirtas II brigados gydytoju pulkininku leitenantu. 1920 m. sausio 1 d. paskirtas \xc4\xaf Kauno karo ligonin\xc4\x97s vir\xc5\xa1ininko pad\xc4\x97j\xc4\x97ju, o po m\xc4\x97nesio tos ligonin\xc4\x97s vir\xc5\xa1ininku. Kauno karo ligonin\xc4\x97s vir\xc5\xa1ininku i\xc5\xa1buvo iki 1939 m. rugs\xc4\x97jo 15 d., kada pasitrauk\xc4\x97 i\xc5\xa1 karin\xc4\x97s tarnybos._NEWLINE_Karo ligonin\xc4\x97je K. O\xc5\xbeelis vadovavo savo suorganizuotam patologijos skyriui ir kur\xc4\xaf laik\xc4\x85 buvo patologijos katedros vyr. asistentu Lietuvos universitete. K. O\xc5\xbeelis teismo medicinos \xc5\xbeinias 1925 m. tris m\xc4\x97nesius gilino Prahoje pas prof. Slavik\xc4\x85, o 1927\xe2\x80\x931928 m. pas prof. Balthazard\xc4\x85 Pary\xc5\xbeiaus medicinos institute. 1929 m. jis apgyn\xc4\x97 disertacij\xc4\x85 daktaro laipsniui \xc4\xafsigyti tema: \xe2\x80\x9eVyr\xc5\xb3 uretros ir s\xc4\x97klos tekam\xc5\xb3j\xc5\xb3 latak\xc5\xb3 susiaur\xc4\x97jimai". 1929 m. rugs\xc4\x97jo 1 d. pakviestas LU medicinos fakulteto docentu ir paskirtas teismo ir socialin\xc4\x97s medicinos katedros ved\xc4\x97ju. 1937 m. jam suteiktas einan\xc4\x8dio ordinarinio profesoriaus, o 1942 m. \xe2\x80\x93 ordinarinio profesoriaus vardas. K. O\xc5\xbeelis buvo paskirtas VDU klinik\xc5\xb3 direktorium, kurioms vadovavo nuo 1939 m. bir\xc5\xbeelio 22 d. iki 1944 m. liepos 5 d. Nuo 1942 m. kovo m\xc4\x97n. \xc4\x97jo vyriausio teismo medicinos eksperto pareigas vyr. sveikatos valdyboje. 1944 m. vasar\xc4\x85 su \xc5\xa1eima pasitrauk\xc4\x97 \xc4\xaf Vakarus, nuo 1945 m. rudens jis gyveno Vakar\xc5\xb3 Vokietijoje, Augsburgo lietuvi\xc5\xb3 stovykloje. 1949 m. emigravo \xc4\xaf JAV, kur nuo 1950 m. prad\xc5\xbeios iki mirties dirbo patologu Monteno valstybin\xc4\x97j ligonin\xc4\x97j, netoli \xc4\x8cikagos._NEWLINE_Aktyviai dalyvavo daugelio organizacij\xc5\xb3, draugij\xc5\xb3 veikloje: Kauno medicinos draugijoje, Kovos su Veneros ligomis draugijoje, Kovos su v\xc4\x97\xc5\xbeiu draugijoje, Lietuvos gydytoj\xc5\xb3 s\xc4\x85jungoje, Kauno ROTARY klube, Amerikos lietuvi\xc5\xb3 gydytoj\xc5\xb3 draugijoje, Amerikos profesori\xc5\xb3 draugijoje. Teismo ir socialin\xc4\x97s medicinos klausimais yra paskelb\xc4\x99s apie 40 straipsni\xc5\xb3 \xe2\x80\x9eMedicinoje", \xe2\x80\x9eVDU medicinos fakulteto darbuose", \xe2\x80\x9eKriminalistikos \xc5\xbdinyne" ir kitur. I\xc5\xa1leido \xe2\x80\x9eMediko \xe2\x80\x93 sanitarini\xc5\xb3 \xc4\xafstatym\xc5\xb3, veikian\xc4\x8di\xc5\xb3 Lietuvoje, rinkin\xc4\xaf" (1930 m.), i\xc5\xa1vert\xc4\x97 L. V. Sobolevo \xe2\x80\x9e\xc4\xaevad\xc4\x85 \xc4\xaf patologin\xc4\x97s anatomijos diagnostikos kurs\xc4\x85" (1924 m.)._NEWLINE_Studij\xc5\xb3 metais Petrapilyje jis buvo vienas i\xc5\xa1 \xe2\x80\x9eFraternitas Lithuanica\xe2\x80\x9c korporacijos steig\xc4\x97j\xc5\xb3 ir aktyvus jos narys.\n_START_SECTION_\n\xc4\xaevertinimas\n_START_PARAGRAPH_\nBuvo apdovanotas Vy\xc4\x8dio kry\xc5\xbeiaus tre\xc4\x8dio laipsnio , Vytauto Did\xc5\xbeiojo, Lietuvos Did\xc5\xbeiojo Kunigaik\xc5\xa1\xc4\x8dio Gedimino ordinais, Lietuvos nepriklausomyb\xc4\x97s medaliu.\n_START_SECTION_\nAtminimas\n_START_PARAGRAPH_\n2005 m. spalio 12 d. ant Lietuvos karo medicinos tarnybos pastato Kaune fasadin\xc4\x97s sienos (Vytauto pr. 49) pakabinta Kazio O\xc5\xbeelio atminimui skirta memorialin\xc4\x97 lenta su u\xc5\xbera\xc5\xa1u: \xe2\x80\x9e1920-1939 m. dr. J. Basanavi\xc4\x8diaus karo ligonin\xc4\x97je dirbo ir jai vadovavo Vytauto Did\xc5\xbeiojo universiteto profesorius, Vytauto Did\xc5\xbeiojo ordino kavalierius sanitarijos plk. Kazys O\xc5\xbeelis\xe2\x80\x9c.\n_START_SECTION_\nLiterat\xc5\xabra\n_START_PARAGRAPH_\nA. Rugyt\xc4\x97. \xc5\xa0v\xc4\x97k\xc5\xa1na. \xc4\x8cikaga. 1974/ p. 281\xe2\x80\x93282.'